ሳዑዲ አረቢያ በአገሯ የአይ ኤስ ህዋስ አባል የሆኑ 93 ሰዎችን በቁጥጥር ስር አዋለች
ሳዑዲ አረቢያ ራሱን እስላማዊ መንግስት ብሎ የሚጠራው ዓለም አቀፍ አሸባሪ ቡድን አይ ኤስ ህዋስ አባል የሆኑ 93 ሰዎችን በቁጥጥር ስር ማዋሏን ገለፀች።የሳዑዲ የአገር ውስጥ ሚኒስቴር እንዳስታወቀው፥ የአይ ኤስ አባላቱን በቁጥጥር ስር ከማዋል በተጨማሪ በርከት ያሉ የሽብር ሴራዎችን አገሪቱ አክሽፋለች።በቁጥጥር ስር ከዋሉት ሰዎች መካከል 77 የሚሆኑት የሳዑዲ ዜግነት ያላቸው ናቸው።ህዋሱ አል ቃሲም ከተባለው የአገሪቱ ግዛት ራቅ ባሉ አከባቢዎች የማሰልጠኛ ማዕከልን ያቋቋመ እና የአጥፍቶ ጠፊ ፍንዳታዎችን ለማድረስ ሲዘጋጅ የነበረ ነው።የሽብር እቅዶቹ ኢላማ ካደረጋቸው አከባቢዎች መካከልም በሪያድ የሚገኘው የአሜሪካ ኢምባሲ አንዱ መሆኑ ተጠቁሟል።ፋና ብሮድካስቲንግ  ቢቢሲን ጠቅሶ እንደዘገበው ሳዑዲ በኢራቅ እና ሶሪያ በአይ ኤስ ላይ በተከፈተው የዓየር ጥቃት ዘመቻ በመካፈል ላይ ናት።